钦定古今图书集成/明伦汇编/官常典/第106卷 > 《周藩王宫词》〈有序〉牛恒
## 钦定古今图书集成/明伦汇编/官常典/第106卷 > 《周藩王宫词》〈有序〉牛恒

王《宫词》旧无人作，予游梁数载，据所闻于梁人者，拟作数首，非云“孤辟” ，亦借以存秘事云尔。

春殿牙签万轴馀，香匀风细绿窗虚。侍儿临罢《诚斋
帖》，函出先呈女校书。

又

萧萧修竹映池寒，分汲银瓶灌牡丹。报道花朝开内
宴，竞持金翦绕朱栏。

又

夜来行乐雁池头，侍女分行秉烛游。唱彻《宪王新乐
府》，不知明月下樊楼。

又

丛生桂树后山幽，花石犹传宋代留。宫媪引来岩际
望，蔡河春浪拍天浮。

又

吹台南下令婆坟，忆昔从王掌秘文。今日《绮罗》何处
是，野花啼鸟自纷纷。